เอาจริง! SAWAD ซื้อหุ้น BFIT เกือบ 10% หลังวอนสื่อหยุดแพร่ข่าวก่อนหน้านี้
SAWAD ซื้อหุ้น BFIT เกือบ 10% รวมทั้งสิ้น 19,680,000 หุ้น มูลค่ากว่า 157.72 ล้านบาท เฉลี่ยอยู่ราว 8.01 บาทต่อหุ้น โดยชำระด้วยเงินสด
27 มิ.ย. 2559

จากกรณี “ข่าวหุ้นธุรกิจออนไลน์” รายงานข่าวเกี่ยวกับ บริษัท ศรีสวัสดิ์ พาวเวอร์ 1979 จำกัด (มหาชน) หรือ SAWAD เตรียมเข้าซื้อหุ้น บริษัทเงินทุนกรุงเทพธนาทร จำกัด (มหาชน) หรือ BFIT เมื่อวันพฤหัสบดีที่ 23 มิ.ย. ซึ่งได้รับการร้องขอให้มีการหยุดเผยแพร่ข่าวดังกล่าวไว้ก่อนนั้น
ล่าสุด ผู้สื่อข่าวรายงานว่า เย็นวันนี้ (27 มิ.ย.) SAWAD ดำเนินการแจ้งเรื่องการเข้าลงทุนใน BFIT แก่ตลาดหลักทรัพย์แห่งประเทศไทย ด้วยการซื้อหุ้นสามัญของ BFIT รวมทั้งสิ้น 19,680,000 หุ้น หรือคิดเป็นร้อยละ 9.84 ของทุนชำระแล้วของ BFIT มูลค่ารวมทั้งสิ้นกว่า 157.72 ล้านบาท ชำระด้วยเงินสด โดยใช้เงินทุนที่เป็นสภาพคล่องของบริษัท
ขณะที่ รายการกระทำดังกล่าวนี้ เข้าข่ายการได้มาหรือการจำหน่ายไปซึ่งทรัพย์สิน ตามประกาศคณะกรรมการตลาดหลักทรัพย์แห่งประเทศไทย เรื่องการเปิดเผยข้อมูลและการปฏิบัติการของบริษัทจดทะเบียนในการได้มาหรือการจำหน่ายไปซึ่งสินทรัพย์ พ.ศ.2547
ทั้งนี้ จากการตรวจสอบพบว่า ราคาหุ้นที่ทำการซื้อขายโดยเฉลี่ย อยู่ที่ราว 8.01 บาทต่อหุ้น ถือเป็นราคาต่ำกว่ามูลค่าทางบัญชีของ BFIT ณ วันที่ 24/06/59 ซึ่งอยู่ที่ระดับ 10.42 บาทต่อหุ้น 
อย่างไรก็ตาม จุดประสงค์ของการเข้าซื้อครั้งนี้ SAWAD คาดหวังว่าจะได้รับผลตอบแทนในรูปแบบของเงินปันผล และเป็นพันธมิตรทางธุรกิจ